**Ratamestareiden ja valvojien terveiset kilpailijoille**

Tärkeä huomata, rakennustöitä maastossa

Kilpailumaastossa on käynnissä latupohjien rakennustyö ulkoilureittien (musta tie) viereen. Kartalla on vain yksi tie, kun maastossa on kaksi tietä rinnakkain.

Yleisempää tietoa

Kilpailumaastona on Espoon Keskuspuisto. Maaston eteläosissa on loivapiirteistä kallio- ja kangasmaastoa. Pohjoisosassa on jyrkkäpiirteisempiä kalliomäkiä ja korpikuusikoita.

Maasto on pienipiirteinen; paljon pieniä kiviä, kumpareita, jyrkänteitä, avokallioita, polkuja ja pikku aukkoja niin runsaasti, että niitä on lauantain WRE-sarjojen 1:15 000 mittakaavaan kartalta jossain määrin vaikeasti erotettavissa.

Kilpailualue sijaitsee lähellä asutusta, jonka johdosta maasto on ulkoilureittien ja runsaan polkuverkoston rikkomaa. Kallioisesta maastopohjasta johtuen osa poluista on paikoin vaikeasti havaittavia, ja toisaalta alueella on runsaasti kartalle merkitsemättömiä kulku-uria.

Maastopohja on pääosin nopea. Lauantaina on muutama niitty, joissa on koko kesän kasvanut heinikko ja sunnuntaina on pieniä alueita, joissa on tehty vesakoiden harvennusta. Niityt ovat vaalean keltaisella avoin maasto karttamerkillä ja vesakkoharvennukset pystyvihreällä.

Maastossa on melko runsaasti etenemistä hidastavia kaatuneita puunrunkoja.

Piha-alueilla ja pistepelloiksi merkityillä palstaviljelmillä liikkuminen on ehdottomasti kielletty. Joidenkin pistepeltojen osalta liikkumiskieltoa on tehostettu merkitsemällä alueet karttaan kielletynalueen pystyviivoituksella. Kiellettyjen alueiden läpi meneviä kartalle merkittyjä teitä saa käyttää normaalisti.

Pitkä matka ja keskimatka

Kilpailupäivien radat ovat erityyppiset. Lauantain radat ovat fyysisistä suorituskykyä ja reitinvalintaa painottavia pitkän matkan ratoja ja sunnuntaina keskimatkoilla mitataan suoritustarkkuutta. Lauantain matkat ovat polkurikkaan ja hyväpohjaisen maaston takia melko pitkiä.

Jouko Jylhä Tommi Tervakangas Matti Toivonen

Ratamestari, la lähtö1+WRE Ratamestari, la lähtö2 Kartantekijä, la

Jani Riissanen Janne Kuusivaara Hannu Mattila

Ratamestari, su lähtö 1 Ratamestari, su lähtö 2 Kartantekijä, su

Unto Kanerva Erkki Jokela

IOF Event Adviser, la Ratavalvoja